**СЪДЕБНАТА ПАЛАТА - ДОМЪТ НА СЪДИЛИЩАТА.**

**МОЯТА МИСЛЕНА РАЗХОДКА В СГРАДАТА НА СЪДА**

Съдебната палата по дефиниция е представителна административна сграда, в която се помещава съдилище, а в някой случаи и други служби, свързани с неговата работа. Всъщност, това е домът на правото, където законността и справедливостта живеят в хармония. Тук хората идват за да защитят накърненото си право, да получат онова, което им се следва по закон или за да бъдат наказани, когато са допуснали да навредят някому. Днес ще се разходим в съдебната палата във Велико Търново.

За да влезем в сградата на съда минаваме през скенер, който проверява какво носим в себе си, тъй като е забранено внасянето на предмети, които биха могли да нанесат вреда на хората или на имуществото в сградата. От ляво се намират деловодствата на Окръжен съд и библиотеката, а в дясно са съдийски кабинети. В деловодствата стоят делата, а гражданите подават и получават различни документи. Библиотеката е за юридическа литература и в нея съдии, адвокати и прокурори обогатяват своите знания. В кабинетите си съдиите решават делата.

Качваме се по стъпалата и стигаме до втория етаж. Тук е разположен Районният съд. Той е основен първоинстанционен съд в правораздавателната система на България. Това означава, че тук се разглеждат най-много дела като първа инстанция. Тук отново има деловодства и съдийски кабинети. На този етаж са разположени и най-много на брой съдебни зали. Именно в тях делата се разглеждат в открити съдебни заседания, където страните излагат исканията си до съда, събират доказателства и развиват пледоариите си.

Продължавайки разходката си се качваме на третия етаж. Тук се намира окръжният съд. Окръжният съд разглежда като първа инстанция граждански и наказателни дела, определени със закон, а като въззивна инстанция дела, образувани по жалби и протести срещу съдебни актове на районните съдилища. И на този етаж има съдебни зали и съдийски кабинети.

Качваме се на четвъртия етаж. Тук се намира Прокуратурата – районна, окръжна и апелативна, както и съдебната зала и деловодството на Апелативния съд. Апелативният съд действа като въззивна инстанция по делата, които са подсъдни като първа инстанция на окръжен съд. Великотърновският апелативен съд е един от петте апелативни съдилища в България. Тук се разглеждат дела от Великотърновски, Плевенски, Ловешки, Русенски и Габровски окръжни съдилища. Кабинетите на апелативните съдии се намират на петия етаж.

В друга съдебна палата във Велико Търново се намира Административният съд. Тук се разглеждат административни дела – спорове по законосъобразността на административни актове, както и някой други, определени в закона спорове.

С това нашата разходка приключва. Вече знаем къде и какво се намира в съда. А за това какво точно се прави тук и какви са различните юридически професии, ще разкажем следващия път …

 **Димитра Брайнова, VІ а клас,**

 **ОУ „Бачо Киро“, гр. Велико Търново,**

 **поощрителна награда**